יעקב יצחק בידרמן

שמאל|ממוזער|250px|הרב יעקב יצחק בידרמן
הרב **יעקב יצחק בידרמן** (נולד בה' בכסלו תשי"ח, 1957) הוא רב, שליח חב"ד הראשי בווינה, אוסטריה משנת תש"ם (1981), חבר מועצת מרכז רבני אירופה, ופרופסור למחשבת ישראל. הקים מוסדות חינוך יהודיים, בתי כנסת, מרכזים קהילתיים, וכן את האוניברסיטה היישומית "בית ספר לאודר לעסקים" בה הוא מכהן כסגן נשיא.

## קורות חיים
### נעוריו ובחרותו
נולד בירושלים לרב דוד צבי ישראל, בן האדמו"ר רבי משה מרדכי בידרמן מלעלוב, ולאסתר חנה, בתו של הרב אברהם פרשן, פילנתרופ ידוע מטורונטו קנדה, וחסיד חב"ד. את לימודיו בבית הספר היסודי השלים בתל אביב בבית הספר מוריה ולאחר מכן למד עד שנת 1974 בישיבה התיכונית של חסידות חב"ד במונטריאול.

בין השנים 1975–1978 למד בישיבת תומכי תמימים בברינוא שבצרפת ובישיבה שבמרכז חב"ד העולמי בניו יורק, שם הוסמך לרבנות על ידי הרב ישראל יצחק פיקרסקי והרב מרדכי מנטליק. כמו כן קיבל כתב הסמכה לרבנות על ידי אגודת הרבנים דארצות הברית וקנדה בראשות הרב משה פיינשטיין. בשנת 1979 נמנה עם קבוצת התלמידים המייסדת של ישיבת "אור אלחנן - חב"ד" בלוס אנג'לס.

### בשליחות
שמאל|ממוזער|250px|בית הספר היהודי בווינה
בשנת תש"ם (1980) נישא לאדלה, בת הרב ישכר דוב הלוי גורביץ, משפיע חב"די, ומי שעמד בראש מוסדות בית רבקה בצרפת. לאחר נישואיו למד בכולל אברכים בשכונת קראון הייטס וכעבור כשנה יצא בהוראה ישירה מהרבי מליובאוויטש לשליחות בווינה.

בשנת 1981 הקים גני ילדים ותלמוד תורה עבור בני הקהילה היהודית. רשת הגנים מונה כיום עשרה גני ילדים. בשנות ה-80 פעל בידרמן למען יוצאי ברית המועצות שהיגרו לוינה ועזר לארגן את קהילות יהודי בוכרה, גאורגיה והקווקז בעיר, דבר שזכה להוקרה ובא לידי ביטוי במכתבו של קנצלר אוסטריה ברונו קרייסקי לרבי מליובאוויטש. 

בין היתר יזם והוביל את הקמת 'המרכז הספרדי' בעיר אשר בנייתו הסתיימה בשנת 1989. הבניין כולל שני בתי כנסת, אולם אירועים ומועדון נוער. כמו כן בשנת 1986 ייסד את בית הכנסת החב"די 'היכל מנחם' ברובע התשיעי בווינה, שם כיהן עד שנת 2022 כרב בית הכנסת.

בשנת 1992 הקים את מעונות היום 'עולם חדש' בפארק הפראטר בווינה, על שטח שהוקצה על ידי העירייה בהשתדלות ובתרומת אלכסנדר כהנה וראובן לישקא.

בין השנים 1984–1994 יסד בית ספר יסודי וחטיבת ביניים. בשנת 2000 נפתח גם בית ספר תיכון. מוסדות אלו רוכזו מאוחר יותר ב'קמפוס לאודר חב"ד', אשר נבנה בתרומת רון לאודר, שגריר ארצות הברית לאוסטריה בשעתו, ובהמשך נשיא הקונגרס היהודי העולמי. הקמפוס שוכן בפארק האוגרטן, בשטח שהוקצה למטרה זו על ידי עיריית ווינה. בהנחת אבן הפינה לקמפוס זה, שנערך בשנת 1999, נכחו נציגי ממשלת אוסטריה וכן ראש ממשלת ישראל דאז, בנימין נתניהו.

בשנת 2000 נוטל חלק בהקמת מרכז רבני אירופה בה הוא חבר מועצת הרבנים.

בשנת 2005 מגייס את ידידו שמעון ויזנטל לתמוך בסדנאות "השואה כמסר לדורות", שהופקו על ידי ארגון JLI.

בשנת 2006 יזם את הקמת המרכז הקהילתי 'בית הלוי-חב"ד' בווינה על שם לב לבייב שתרם סכום נכבד לרכישת המבנה. המרכז מכיל בית כנסת, מקווה, כולל אברכים, ארגון נשים ותנועת נוער, כמו גם אולם אירועים.

בשנת 2010 התמנה לסגן נשיא 'קרן לאודר' האחראי לנושאי חינוך.

בשנת 2011 קיבל את הפרס ע"ש מקס פישר מקרן פינקוס על חלוציות בתחום החינוך ליהדות התפוצות.

בשנת 2012 פתח גני ילדים נוספים מטעם חב"ד ברובע ה-19 בווינה, ע"ש שרה שלאף. הבניין נרכש בעזרת תרומת בנם, מרטין שלאף.

כמו"כ במשך השנים נפתחו במסגרת המוסדות שהקים גם כמה קייטנות יום ומחנה קיץ עם לינה.

בשנת 2022 יזם את הקמת ישיבת תומכי תמימים האוסטרו-הונגרית, ובשנת 2023 חידש את הסמינר לבנות בטירת סאס באוסטריה תחתית.

במשך השנים גם דאג להקמת ארבעה בתי חב"ד בוינה, ושני בתי חב"ד במחוז זלצבורג.

הרב בידרמן אחראי להוצאה לאור של ספרים וכתבי עת בשפה הגרמנית בנושאי יהדות. הוא מפרסם מאמרים תורניים ומרצה בנושאי יהדות. תחת הנהגתו הגיעו לאוסטריה 24 זוגות נוספים של שליחי חב"ד. כמו כן נטל חלק בהבאת שליחי חב"ד לערים מינכן, פרנקפורט ובודפשט.

## פעילות אקדמית
[שמאל|ממוזער|250px|אחד ממבני האוניברסיטה "בית ספר לאודר לעסקים" ב[וינה|ווינה אוסטריה, במתחם ארמון הנסיכות לשעבר של המלכה מריה תרזה]]
בשנת 1985 כתב עבודה בנושא מקורותיו של ברוך שפינוזה בכתבי רבי חסדאי קרשקש ועל המקבילה הפאנאנתאיסטית בספרות הקבלה והחסידות. בשנת 2001 ייסד את ה"אקדמיה להכשרת מורים יהודים" בשיתוף פעולה עם משרד החינוך האוסטרי והישראלי. לאירוע פתיחת הסמינר הגיעו כמאה רבנים מאירופה, שרים מממשלות אוסטריה וישראל, ונשיא הנציבות האירופית רומנו פרודי. בשנת 2002 עוטר בתואר פרופסור ונתמנה לרקטור מוסד זה.

בשנת 2003 יוזם בתמיכת קרן לאודר את "בית ספר לאודר לעסקים" ("Lauder Business School"), המציע לימודי תואר ראשון ותואר שני במנהל עסקים לסטודנטים יהודיים מרחבי העולם בשילוב תוכנית לימודים יהודית. רונלד לאודר הוא הנשיא ובידרמן הוא סגן נשיא האוניברסיטה. הקמפוס נמצא במתחם ארמון הנסיכות לשעבר של המלכה מריה תרזה בווינה, אשר הועמד לרשות המוסד על ידי העירייה.

## משפחתו

* בנו הרב אברהם נשוי לדבורה לאה והוא חבר הנהלת מוסדות חב"ד באוסטריה ורב בית כנסת חב"ד ברובע השני בווינה. 
* בנו הרב משה מרדכי נשוי לאסתר פרידא, לומד ומלמד בכולל בית הלוי -חב"ד בווינה. 
* בתו מוסיא נשואה לרב מרדכי סגל, מנהל בתי חב"ד בוינה וחבר הנהלות הסמינר לבנות באוסטריה ואוניברסיטת לאודר בוינה. 
* בתו מינא נשואה לרב יחיאל מיכל בוטמן, חבר הנהלת התלמוד תורה, מנהל Judentum-TV וקייטנת חב"ד בוינה. 
* בתו נחמה נשואה לרב ישראל וולוסוב מנהל מוסדות חינוך חב"ד באוסטריה.

## קישורים חיצוניים
* הסיפור מאחורי הצלחתו, של ד"ר ויקטור פרנקל, ריאיון של הרב בידרמן ביוטיוב
* אתר דוד לתרבות יהודית, מאמר בשפה הגרמנית על תורה ודמוקרטיה מאת יעקב בידרמן
* מסרו לאדמו"ר מלעלוב: "הנכד בווינה - פועל גדולות ונפלאות" אתר col, אלול תשס"ו

## הערות שוליים

קטגוריה:שלוחי חב"ד
קטגוריה:בוגרי רשת ישיבות תומכי תמימים
קטגוריה:משפחת בידרמן
קטגוריה:ישראלים שנולדו ב-1957